Source: http://www.rpr.sk/sk/nalezy/-111
Timestamp: 2018-11-21 04:16:24+00:00

Document:
Garantujeme doručenie darčeka pod stromček − Rada pre reklamu
04 (01-04) Garantujeme doručenie darčeka pod stromček
čl. 14 ods. 1 písm. b) a čl. 14 ods. 2 vo vzťahu k čl. 14 ods. 3
TV spot: „Garantujeme doručenie darčeka pod stromček“
zadávateľa: Alza.sk, s.r.o.
s ustanovením čl. 14 ods. 1 písm. b) a čl. 14 ods. 2 vo vzťahu k čl. 14 ods. 3 Etického kódexu reklamnej praxe.
Rada v mesiaci december zaevidovala sťažnosť od fyzickej osoby, okres Bratislava, voči vianočnému TV spotu, zadávateľa Alza.sk. Sťažovateľ namieta voči tvrdeniu „Na rozdiel od ostatných, Alza garantuje doručenie darčekov pod stromček“. Podľa sťažovateľa v reklame nie je definované, na základe akých skutočností dospela spoločnosť k týmto záverom, ani s akými inými spoločnosťami sa porovnávala. Sťažovateľ má za to, že reklama je klamlivá a môže uviesť spotrebiteľa do omylu.
Zadávateľ vo svojom stanovisku zo dňa 11.1.2018 uvádza, že v spodnej časti TV spotu je textácia v znení: „V porovnaní s ostatnými spoločnosťami, ktoré garanciu neposkytujú. Viac na www.alza.sk/vianoce.“ Spoločnosť má za to, že príjemca reklamy bol o danej skutočnosti dostatočne informovaný a žiadnym spôsobom nedošlo k poškodeniu iného súťažiteľa, či spotrebiteľa. Reklama ani neuvádza žiadne klamlivé údaje, keďže v čase jej vysielania skutočne existovali e-shopy, ktoré neboli schopné svojim zákazníkom garantovať doručenie darčekov pod stromček. Reklama odkazuje na web stránku, na ktorej bola v predvianočnej dobe uvedená vždy aktuálna informácia o termínoch doručenia tovaru pre jednotlivé druhy dopráv, vrátane podmienok garancie doručenia pod stromček.
Popis TV spotu:
Reklama začína záberom na zlaté prasiatko a soba, ktorí sa hrajú v snehu. Ponad ich postavy prelieta panák Alzák na sánkach plných darčekov a zvolá: „Už idééém“. Spot je doplnený voice-overom „A na rozdiel od ostatných, Alza garantuje doručenie darčekov pod stromček“. V dolnej časti obrazu je text v znení: „V porovnaní s ostatnými spoločnosťami, ktoré garanciu neposkytujú. Viac na www.alza.sk/vianoce.“ Spot pokračuje zobrazením vianočného stromčeka, pod ktorým sú darčeky a pečať „Garancia doručenia do Vianoc“ a nasleduje prezentácia konkrétneho výrobku (napr. parfum, hodinky).
V zmysle Kódexu reklama nesmie obsahovať klamlivý údaj o vlastnom alebo o cudzom podniku a ani o jeho produktoch; za klamlivý údaj sa považuje aj údaj sám osebe pravdivý, ak môže vzhľadom na okolnosti a súvislosti, v akých sa používa, uviesť priemerného spotrebiteľa do omylu. (čl. 14 ods. 2 Kódexu). V danom prípade zadávateľ v rámci svojho reklamného spotu komunikuje službu doručenia tovaru do Vianoc v podobe garancie. Dominantným výrazovým prostriedkom reklamy je headline v znení: „A na rozdiel od ostatných, Alza garantuje doručenie darčekov pod stromček“. Komisia nenamieta voči možnosti propagovať službu doručenia „darčekov pod stromček“ do Vianoc, kedy táto môže byť v čase vianočných sviatkov významným benefitom pre spotrebiteľa, avšak spôsob akým túto službu prezentuje zadávateľ v reklame vo vzťahu k ostatným spoločnostiam nepovažuje za etický a má za to, že vzhľadom na okolnosti a súvislosti, v ktorých bola informácia uvedená môže uviesť priemerného spotrebiteľa do omylu. V reklame je síce uvedený text „V porovnaní s ostatnými spoločnosťami, ktoré garanciu neposkytujú“, spolu s odkazom na web stránku, avšak celkové spracovanie spotu, vrátane vyššie uvedeného headlinu sa dá interpretovať aj spôsobom, že jediná spoločnosť, ktorá predmetnú garanciu doručenia tovaru do Vianoc poskytuje je spoločnosť Alza.sk, resp. že žiadna iná spoločnosť túto službu negarantuje, čo nie je pravda, keďže vo vianočnom období ponúkajú tento benefit aj iné spoločnosti. Navyše priemerný spotrebiteľ nemá dôvod spochybňovať pravdivosť informácií, resp. overovať si ich, a tak môže byť uvedený do omylu. S ohľadom na túto skutočnosť má Komisia taktiež za to, že reklama na základe klamlivých údajov môže získavať vlastnému podniku prospech na úkor iného (čl. 14 ods. 3 Kódexu). Zadávateľ navyše komunikuje akciu spôsobom „garancie“, ktorá je akoby jednoznačným prísľubom, že vybraný tovar bude doručený v požadovanom čase, čo však taktiež nemusí byť pravda, nakoľko na svojej web stránke zadávateľ vymenúva viacero podstatných podmienok a skutočností, ktoré môžu mať vplyv na včasné doručenie tovaru. Tieto podmienky však zo spotu žiadnym spôsobom nevyplývajú a Komisia má za to, že reklama sprostredkúva nejasným, nezrozumiteľným, viacvýznamovým alebo nevhodným spôsobom informácie podstatné pre priemerného spotrebiteľa na to, aby urobil kvalifikované rozhodnutie (čl. 14 ods. 1 písm. b) Kódexu).
Na základe vyššie uvedeného Komisia hlasovaním rozhodla, že TV spot: „Garantujeme doručenie darčeka pod stromček“, zadávateľa: Alza.sk, s.r.o. je v rozpore s ustanoveniami čl. 14 ods. 1 písm. b) a čl. 14 ods. 2 vo vzťahu k čl. 14 ods. 3 Etického kódexu reklamnej praxe a sťažnosť sťažovateľa je opodstatnená.
V Bratislave dňa 25. 01. 2018
Tlačová správa z 8. zasadnutia Arbitrážnej komisie Rady pre reklamu v roku 2018 BRATISLAVA. Dňa 11. 10. 2018...
Tlačová správa zo 7. zasadnutia Arbitrážnej komisie Rady pre reklamu v roku 2018 BRATISLAVA. Dňa 13. 9. 2018...

References: čl. 14
 čl. 14
 čl. 14
 čl. 14
 čl. 14
 čl. 14
 čl. 14
 čl. 14
 čl. 14